Četrdeset godina hodanja svijetom s križem na leđima
Životna priča evangelističkog svećenika Arthura Blessita tema je dokumentarnog filma The Cross, montiranog od ulomaka vijesti, osobnih 
Kršćanski svećenik Arthur Blessitt proveo je 40 godina na neuobičajenoj misiji - nošenju velikog križa oko svijeta. Taj nekad mlad pastor iz Hollywooda nedavno se vratio u Hollywood na premijeru filma o njegovim putovanjima. Arthura Blessita nazivali su ludim i poremećenim. Tako su ga, ponekad, nazivali i njegovi štovatelji koji se u najmanju ruku dive njegovoj upornosti. Taj evangelistički svećenik je prehodao preko 60 tisuća kilometara noseći pritom na ledjima križ visok tri i pol metara. To ga je putovanje odvelo kroz mnoge ratne zone, a na putu se susreo s brojnim poznatim ličnostima, od pape Ivana Pavla Drugog do palestinskog čelnika Yassera Arafata. Blessitt je otpočeo svoju karijeru kao mladi svećenik na holivudskom Sunset Stripu, subkulturnom centru 60-tih godina prošlog stoljeća. Vodio je kršćanski kafe u kojem se nalazio veliki križ, te kaže da je tamo shvatio snagu tog simbola. Počeo ga je nositi po ulicama Hollywooda, i osjetio poziv da ga pronese po cijeloj Americi. "I tako sam na Božić 1969. stavio križ na rame i počeo pješačiti od Los Angelesa do New Yorka i onda do Washingtona. Tako sam u stvari počeo svoje putovanje koje je trajalo 40 godina," kaže Blessitt. On kaze da je na svom putu posjetio 315 zemalja, otočja i teritorija. Bio je uhićen dvadesetak puta i prošao niz ratnih područja. U Sjevernu je Koreju 1998. unio križ rastavljen u svojoj prtljazi, a deset godina ranije unio je križ u Saudijsku Arabiju prešavši granicu usred pustinje. Blessitt je obišao svijet u segmentima, često u pratnji svoje supruge i nekolicine od njihovih sedmoro djece. Njegova je životna priča sada tema dokumentarnog filma pod naslovom The Cross, montiranog od ulomaka vijesti, osobnih video snimaka i dramatičnih prikaza. Matt Crouch, filmaš koji se bavi produkcijom filmova s religijskim temama, režirao je film o Blessittovom hodočašću. "Ono što je zanimljivo u ovoj priči je to što je netko imao samopouzdanja poslušati svoj unutrašnji glas. On bi ponekad ušao u zemlju sa samo 50 dolara u džepu, u vrijeme prije mobitela, znajući da će tamo provesti tri mjeseca. Moraš posjedovati uistinu veliko samopouzdanje da bi uopće očekivao da ćeš to preživjeti," kaže Crouch. Blessit danas živi u Coloradu. Pri povratku u Hollywood, na premijeru dokumentarnog filma, izjavio je da se time njegovo putovanje dugo 40 godina zatvorilo u puni krug. "Hodao sam po tržnicama svijeta, hodao sam po pustinjama i džunglama, kroz velike gradove i prometne ulice. I sad eto me hodam po Hollywoodu. Oni koje sam sreo znaju da je riječ o Bogu, premda su vjere često drugačije no ljudi cijene kad netko riskira svoj život sa smiješkom na licu," kaže Blessitt. Film The Cross počeo je igrati u američkim kinima u ožujku. Producent i režiser filma Crouch smatra da bi film mogao biti zanimljiv i medjunarodnom gledateljstvu, te navodi da je tijekom 40 godina bio sniman u svim zemljama svijeta.